

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

Nr. \_\_\_\_\_\_\_\_\_\_\_\_ Prot. Tiranë, më 07.10.2015

**MIRATOHET**

**DREJTORI**

**SONILA LIMAJ**

**RREGULLORE E AKAFPK-së**

**PËR PROCEDURAT E TRANSFERIMIT TË NXËNËSVE SHQIPTARË OSE TË HUAJ, TË CILËT TRANSFEROJNË STUDIMET NGA SHKOLLAT PROFESIONALE JASHTË SHTETIT NË SHKOLLAT PROFESIONALE NË SHQIPËRI.**

**PROCEDURA E NJËVLERSHMËRISË SË STUDIMEVE TË KRYERA**

**TIRANË**

**Neni 1**

**Objekti**

1. Kjo Rregullore ka për objekt përcaktimin e procedurës së transferimit të nxënësve shqiptarë ose të huaj, të cilët transferojnë studimet nga shkollat profesionale jashtë shtetit në shkollat profesionale në Shqipëri, në përmbushje të Udhëzimit Nr. 21, datë 9.7.2015 “Për procedurat e transferimit të nxënësve nga një nivel/drejtim i arsimit profesional në gjimnaz”, Pika 10 e tij, udhëzim i përbashkët i Ministrit të Mirëqenies Sociale dhe Rinisë, dhe Ministrit të Arsimit dhe i Sportit si edhe në përmbushje të fushës së veprimtarisë së “Agjencisë Kombëtare të Arsimit, Formimit Profesional dhe Kualifikimeve”, (më poshtë AKAFPK) në përputhje me objektivat dhe misionin ligjor të saj.
2. Kjo Rregullore përcakton kuadrin e brendshëm juridik të nevojshëm për mbarëvajtjen e veprimtarisë se institucionit, duke siguruar një procedurë unike për transferimin e nxënësve shqiptarë ose të huaj, të cilët dëshirojnë të transferojnë studimet nga shkollat profesionale jashtë shtetit në shkollat profesionale në Shqipëri.

**Neni 2**

**Baza ligjore**

Kjo rregullore mbështetet në Udhëzimin nr. 21, datë 9.7.2015 “Për procedurat e transferimit të nxënësve nga një nivel/drejtim i arsimit profesional në gjimnaz”, nenin 102, pikën 4 të Kushtetutës së Republikës së Shqipërisë, në nenin 12 pika 2, të ligjit nr. 8872, datë 29.3.2002 “Për arsimin dhe formimin profesional në Republikën e Shqipërisë”, i ndryshuar dhe në ligjin nr. 69/2012, në nenin 23, pika 2 “Për sistemin arsimor parauniversitar në Republikën e Shqipërisë”, në Ligjin “Për Arsimin dhe Formimin Profesional në Republikën e Shqipërisë”, i ndryshuar, në Ligjin “Për Kornizën Shqiptare të Kualifikimeve”, Kodin e Procedurave Administrative, VKM-në nr. 321, datë 21.04.2011 “Për krijimin e Agjencisë Kombëtare të Arsimit, Formimit Profesional dhe Kualifikimeve”, dhe aktet e tjera ligjore dhe nënligjore në fuqi që lidhen me veprimtarinë e këtij institucioni.

**Neni 3**

**Subjektet**

Subjektet të kësaj Rregulloreje janë:

1. Nxënësit shqiptarë ose të huaj, të cilët dëshirojnë të transferojnë studimet nga shkollat profesionale jashtë shtetit në shkollat profesionale në Shqipëri.
2. Komisioni i ngritur me urdhër të Drejtorit të AKAFPK-së i cili do të njehsojë programet e ndjekura nga nxënësit shqiptarë ose të huaj, të cilët dëshirojnë të transferojnë studimet nga shkollat profesionale jashtë shtetit në shkollat profesionale në Shqipëri në përputhje me procedurat e përcaktuara në këtë Rregullore.

**Neni 4**

**Kriteret dhe dokumentacioni për njehsimin e studimeve**

Mbështetur në këtë Rregullore, të drejtën e aplikimit për njehsim të studimeve të kryera në shkollat profesionale jashtë vendit e gëzojnë të gjithë nxënësit e huaj apo shqiptarë që dëshirojnë të transferojnë studimet nga shkollat profesionale jashtë shtetit në shkollat profesionale në Shqipëri dhe që plotësojnë këto kritere:

1. Nxënësit, që kërkojnë të transferojnë studimet duhet të plotësojnë kriterin e moshës të përcaktuar në nenin 23, pika 2, të ligjit nr. 69/2012, “Për sistemin arsimor parauniversitar në Republikën e Shqipërisë” që thotë: “Në klasën e dhjetë të arsimit të mesëm të lartë me kohë të plotë pranohen nxënës të moshës jo më të madhe se tetëmbëdhjetë vjeç. Nxënësi deri në moshën njëzet e një vjeç lejohet të ndjekë arsimin e mesëm të lartë trevjeçar, kurse deri në moshën njëzet e dy vjeç arsimin e mesëm të lartë katërvjeçar. Nxënësi, që ka mbushur përkatësisht moshën njëzet e një vjeç në arsimin e mesëm të lartë trevjeçar apo njëzet e dy vjeç në atë katërvjeçar dhe nuk ka përfunduar arsimin e mesëm të lartë, lejohet të vazhdojë klasën që ndjek deri në fund të atij viti shkollor.”
2. Të paraqesin pranë AKAFPK-së dokumentet (kopjet e dokumenteve origjinale të noterizuara) e mëposhtme:
3. Kërkesën për njëvlershmërinë. Kjo kërkesë duhet të formulohet më shkrim nga prindi ose kujdestari ligjor i nxënësit dhe i drejtohet AKAFPK-së. (Shih udhëzimin Nr. 21, datë 9.7.2015 “Për procedurat e transferimit të nxënësve nga një nivel/drejtim i arsimit profesional në gjimnaz”, pika 6;
4. Kopjen e dokumentit të identifikimit të nxënësit, të noterizuar;
5. Kopjet e përkthyera dhe noterizuara të dëftesave të klasave paraardhëse të arsimit profesional, që nxënësi ka kryer në vendin nga vjen.

**Neni 5**

**Procedurat e njehsimit**

1. Një komision i posaçëm, i ngritur me urdhër të Drejtorit të AKAFPK-së, kryen procedurat e njehsimit të programeve të studimit të nxënësve që kanë kryer studimet në shkolla profesionale jashtë vendit.
2. Komisioni i AKAFPK-së shqyrton dokumentacionin e dorëzuar sipas Nenit 4, pika 2 e kësaj rregullore, bën krahasimin e lëndëve të ndjekura nga nxënësi në shkollën jashtë shtetit me planin mësimor të shkollës profesionale, ku nxënësi do të regjistrohet, si dhe bën konvertimin e vlerësimeve, në bazë të tabelës përkatëse të konvertimit të notave nga MAS (shih bashkëngjitur tabelat, MAS). Në përfundim të procesit komisioni merr Vendim.
3. Pas marrjes së vendimit, AKAFPK dërgon zyrtarisht në shkollë vërtetimin e njehsimit si dhe lëndët të cilat duhet të japë provim. Një kopje e vërtetimit i dorëzohet prindit ose kujdestarit ligjor që ka paraqitur kërkesën.
4. Dokumentacioni dhe vendimet e marra për procesin e njehsimit ruhen në zyrën e Administratës së AKAFPK-së.

**Neni 6**

**Komisioni**

1. Komisioni i ngritur për njehsimin e programeve të ndjekura nga nxënësit shqiptarë ose të huaj, të cilët transferojnë studimet nga shkollat profesionale jashtë shtetit në shkollat profesionale në Shqipëri përbëhet si më poshtë:
* Kryetari i Komisionit (Drejtori i AKAFPK-së);
* Përgjegjës Sektori i Profesioneve dhe Kualifikimeve Profesionale;
* Përgjegjës Sektori i Skeletkurrikulave dhe Standardeve të Trajnimit të Mësuesve të Arsimit dhe Formimit Profesional (AFP);
* Përgjegjës Sektori i Vlerësimit, Certifikimit të Nxënësve dhe Akreditimit të Ofruesve të AFP-së;
* Përgjegjës Sektori i Administratës, Financës dhe Teknologjisë së Informacionit.
1. Komisioni i merr vendimet me shumicën e votave të anëtarëve të tij.
2. Komisioni mban proces verbal lidhur me procesin e njehsimit.

**Neni 7**

**Zbatimi i Rregullores**

Personeli i AKAFPK-së dhe nxënësit e huaj apo shqiptarë, aplikues për njehsim studimesh janë të detyruar të respektojnë kërkesat e kësaj Rregulloreje.

**Neni 8**

**Miratimi**

Drejtori i AKAFPK-së miraton këtë Rregullore.

**Neni 9**

**Ndryshimi apo shfuqizimi**

1. Ndryshimet, amendimet apo shtesat e nevojshme në këtë Rregullore bëhen me propozim të Sektorëve të AKAFPK-së, dhe me miratimin e Drejtorit të AKAFPK-së. Ndryshimet, amendimet apo shtesat e nevojshme në këtë Rregullore hyjnë në fuqi pas miratimit nga Drejtori i AKAFPK-së.
2. Pasi të miratohet Statuti dhe Rregullorja e Brendshme e institucionit, kjo Rregullore shfuqizohet dhe bëhet pjesë integrale e saj.

**Neni 10**

**Hyrja në fuqi**

Kjo rregullore hyn në fuqi pas miratimit të saj nga Drejtori i AKAFPK-së

**Neni 11**

**Parashikime të fundit**

Pas miratimit të kësaj Rregulloreje nga ana e sektorëve të AKAFPK-së, çdo akt administrativ që rregullon çështjet e përzgjedhjes së nxënësve i cili bie ndesh me këtë rregullore shfuqizohet.